KOMISIJOS DIREKTYVA 2004/98/EB
2004 m. rugsėjo 30 d.
iš dalies keičianti Tarybos direktyvoje 76/769/EEB nustatytus pentabromdifenileterio pardavimo ir naudojimo apribojimus orlaivių avarinės evakuacijos sistemose, siekiant suderinti jos I priedą su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį ir
atsižvelgdama į 1976 m. liepos 27 d. Tarybos direktyvą 76/769/EEB (1) dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo, ypač jos 2a straipsnį,
kadangi:
(1)
Pentabromdifenileteris (pentaBDE) yra naudojamas kaip bromintas antipirenas, skirtas plastikams, audiniams ir kitiems gaminiams apsaugoti nuo ugnies.
(2)
Remiantis rizikos įvertinimu pagal 1993 m. kovo 23 d. Tarybos reglamentą (EEB) Nr. 793/93 (2) dėl esančių medžiagų rizikos įvertinimo ir kontrolės, buvo nuspręsta, kad būtina apriboti pentaBDE pateikimą į rinką ir naudojimą, todėl ši medžiaga buvo įtraukta į Direktyvos 76/769/EEB I priedą.
(3)
Pastaruoju metu yra gauta naujos informacijos, rodančios, kad pentaBDE yra naudojamas specialiuose audiniuose, iš kurių gaminami orlaivių evakuacijos tilteliai bei gelbėjimo plaustai, ir, atsižvelgiant į išsamius saugumo tyrimus ir kontrolės reikalavimus, negali būti pakeistas tinkamomis pakaitinėmis medžiagomis.
(4)
Teršalų išmetimas į aplinką iš tokių tiltelių ir poveikis žmonėms nėra tikėtinas, išskyrus keletą sekundžių avariniais atvejais ir tais retais atvejais, kai medžiaga dega.
(5)
Atsižvelgiant į ribotą pentaBDE naudojimą orlaivių avarinės evakuacijos sistemose ir tai, kad bendras pavojus, atsirandantis dėl medžiagos naudojimo, keliamas sveikatai ir aplinkai, padidėja nežymiai, yra pateisinama leisti pentaBDE pateikti į rinką ir naudoti šiam konkrečiam tikslui.
(6)
Atsižvelgiant į tai, kad pakeitimo kita medžiaga procesas ir orlaivių avarinių sistemų gamybos leidimų išdavimo tvarka yra sudėtingi, taip pat rimtas socialines ir ekonomines pasekmes, yra pateisinamas laikinas nukrypti leidžiančios nuostatos taikymas gaminiams, kurie yra svarbūs evakuacijos atveju. Leidimas naudoti pentaBDE orlaivių avarinėse evakuacijos sistemose užtikrintų orlaivių saugumą ir neleistų naudoti senesnių avarinių sistemų.
(7)
Todėl Direktyva 76/769/EEB turėtų būti iš dalies pakeista.
(8)
Ši direktyva turėtų būti taikoma nepažeidžiant Bendrijos įstatymų, kuriuose išdėstyti minimalūs darbuotojų apsaugos reikalavimai, ypač 1989 m. birželio 12 d. Tarybos direktyvos 89/391/EEB (3) dėl priemonių darbuotojų saugai ir sveikatos apsaugai darbe gerinti nustatymo, ir 2004 m. balandžio 29 d. Europos Parlamento ir Tarybos direktyvos 2004/37/EB (4) dėl darbuotojų apsaugos nuo rizikos, kylančios dėl sąlyčio su kancerogenais arba mutagenais darbe (šešta atskira direktyva, kaip apibrėžta Direktyvos 89/391/EEB 16 straipsnio 1 dalyje).
(9)
Šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas yra iš dalies keičiamas pagal šios direktyvos priedą.
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip 2005 m. sausio 1 d., įgyvendina šią direktyvą. Jos nedelsdamos pateikia Komisijai tų nuostatų tekstus ir tų nuostatų bei šios direktyvos koreliacinę lentelę.
Jos pradeda taikyti šias nuostatas ne vėliau kaip 2005 m. sausio 1 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato nuorodos darymo tvarką.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2004 m. rugsėjo 30 d.